แทปไลน์เร่งประเมินความเสียหายหลังเหตุวินาศกรรม
พลังงาน แจ้งคลังน้ำมันทั่วประเทศ และกฟผ.เพิ่มมาตรการรักษาความปลอดภัยเต็มศักยภาพ
21 เม.ย. 2553

พลังงาน แจ้งคลังน้ำมันทั่วประเทศ และกฟผ.เพิ่มมาตรการรักษาความปลอดภัยเต็มศักยภาพ
นายพรชัย รุจิประภา ปลัดกระทรวงพลังงาน กล่าวว่า กระทรวงกำลังอยู่ระหว่างการตรวจสอบความเสียหาย กรณีเหตุวินาศกรรมการยิงระเบิด M79 คลังน้ำมันของบริษัทท่อส่งปิโตรเลียม จำกัด หรือแทปไลน์ จ.ปทุมธานี และเตรียมทำรายงานแจ้งกระทรวงพลังงาน คาดว่าจะทราบในเร็วๆ นี้ 
นายพรชัย กล่าวว่า เพื่อป้องกันเหตุวินาศกรรมที่อาจเกิดกับธุรกิจด้านพลังงาน ได้สั่งให้การคลังน้ำมันทั่วประเทศ และการไฟฟ้าฝ่ายผลิตแห่งประเทศไทย(กฟผ.) เพิ่มมาตรการดูแลความปลอดภัยเต็มศักยภาพ โดยเฉพาะการติดตั้งกล้องวงจรปิดให้ครอบคลุมทุกจุด รวมทั้งได้ประสานขอความร่วมมือจากเจ้าหน้าที่ทหารและตำรวจ ที่อยู่ใกล้คลังน้ำมันและการไฟฟ้าให้ดูแลเป็นพิเศษ และขอความร่วมมือประชาชนช่วยกันตรวจสอบ หากพบความผิดปกติหรือเกิดเหตุบริเวณใด ให้แจ้งกระทรวงพลังงานทันที หรือ แจ้งที่ศูนย์ตรวจสอบความปลอดภัย 02-513-8943-7 ต่อ 1026
"กรมธุรกิจพลังงาน ได้ส่งหนังสือเวียนไปยังคลังน้ำมันทั่วประเทศ ให้เพิ่มความระมัดระวังการก่อวินาศกรรมเป็นกรณีพิเศษแล้ว โดยเฉพาะให้จัดเตรียมเจ้าหน้าที่และหน่วยดับเพลิงตลอด 24 ชั่วโมง" นายพรชัย กล่าว
นายดนัย นานาสมบัติ กรรมการผู้จัดการบริษัท ท่อส่งปิโตรเลียมไทย จำกัด (แทปไลน์) กล่าวว่า กระทรวงพลังงานจะเรียกประชุมบริษัทผู้ค้าน้ำมันทั้งหมดในวันพรุ่งนี้(22 เมย) เพื่อหามาตรการรักษาความปลอดภัยคลังน้ำมันเพิ่มเติม ซึ่งในส่วนของบริษัท แทปไลน์ อยู่ระหว่างการประเมินความเสียหาย เบื้องต้นจากการตรวจสอบเกิดความเสียหายกับเนื้อน้ำมันและถังเก็บน้ำมันเป็นหลัก หลังได้ข้อสรุปความเสียหายทั้งหมด ปลัดกระทรวงพลังงาน ในฐานะเป็นกรรมการในศูนย์อำนวยการแก้ไขสถานการณ์ฉุกเฉิน (ศอฉ.) จะรายงานต่อ ศอฉ.ต่อไป.